정조 22년
戊午四月初八日卯時上御熙政堂左承旨入侍大臣備局堂上引見入侍時行左承旨沈晉賢假注書金啓溫記事官金景煥金履永事變假注書李錫祜右議政李秉模行大護軍李敬懋趙心泰兵曹判書李時秀工曹判書趙鎭寬行護軍李漢豐行都承旨徐龍輔行護軍李益運校理李貞運等以次進伏訖秉模曰朝氣頗涼聖體若何上曰別無損節矣秉模曰晩後則頗蒸炎寢睡水剌之節亦若何上曰水剌則一樣而夜甚熱睡頗未穩矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣上曰月前動駕回鑾後賓對一未爲之此殆御極後初有今朔則必欲畢行故今於旬前已至三設正如讀書之法晩後之當課者過半下工於朝晝之前則易於準課今則庶可如意畢行矣昔在肅廟以前月有三對至於六對卽近有之例而以賓廳日次入闕則仍爲引見矣大抵設置備局雖有法意而近來朝廷之不尊堂陛之不嚴專由於政府之權輕故相崔鳴吉疏中已有請罷備局之論如署事法今雖猝不可行而若稍復政府故事使之專管六曹錢穀則付之度支與惠均廳則甚是美制而今則政府便已作冗官矣秉模曰今則備邊司之名實亦不相副矣秉模曰今番儒臣之造朝參講朝野同幸不料其遽爾決歸矣恩禮曠絶不尙文具臣誠欽仰萬萬而若得其時往時來則必將大有裨益目下急務莫大於此矣上曰昨今年召見兩山林而此儒臣之登筵風儀甚好亦無一毫浮念其爲人果異於石竇中鍾漏肉食者矣一再召見予果嘆服日前疏批實非溢美之語也雖同是世祿之家而退處林下之人自有異於人者若招延寘之朝端則豈小補哉記予九歲庚辰故儒臣宋明欽以左勸讀膺命四朔百餘日持被登筵不知爲幾次至癸未甲申年間則以世道之責上來故一兩日後旋卽徑歸若以今人之聞見言之山林之入處禁中有如玉堂春坊官之更日直宿則豈不反以爲訝惑乎如此故事不過三十年前將欲援例敦勸期於招徠矣至如懷德儒臣年已七耋來頭國有大禮則似可上來而此儒臣則若晉以官秩分爲一師一傅則豈不好耶古則講銜以人而設雖以師傅言之或以一人而兼之或爲一師一傅諭善之職亦無定品故故儒臣朴聖源自堂下爲之故相徐志修陞冢宰後猶爲兼諭善而勸讀官之名亦是義起而設置者至於僚屬之名自古有之而本朝春桂坊統稱東宮僚屬則本非別般官銜其欲力辭者甚不可矣南原則自是弊邑人亦難得今難遽議遞易過麥秋後使之一番往來之意知委講學廳而其外如長水倅則以爲方便往來之道好矣秉模曰元子宮僚屬必有多員然後可以推移進參於講席長水縣監柳尋春令該曹畿湖守令中相換催促上來以爲從便往來之地何如上曰依爲之出擧條上曰左諭善日登講筵而人是善人亦有行檢矣秉模曰日前儒臣亦以爲其人無異林下之士云矣上曰次對爲之秉模曰海伯疏批有與曾經道臣商議稟處之命而或未付軍職或有故未及與之爛商矣上曰卿聞內閣事乎秉模曰臣則謂海伯亦有所失苟係民事則爭難往復固自不妨而臺省藩鎭體面自異則不爲平說事理者似如何矣上曰此則不然奎章學士之任地分逈別唐之弘文宋之龍圖豈有以穀簿市直駄價換錢等說文移於藩鎭者乎予則欲興右文之治當初設閣蓋欲爲士夫洗滌交結戚里之一種弊習而有此設閣二十年來所未有之事其貽羞果何如也追後聞之則當該閣臣卽金勉柱云而時適入直故似成給矣大抵閣吏私通事甚駭然吏與官等分果何如雖以向來松都事言之留司體重古則大臣之所管轄故亦有留相之名諸道方伯以下比之留司雖是同升宰列者而必也納刺請見不以品秩爲嫌法意自來如此而向來留司吏之所犯溯而上之則實有關係於等級倫綱者故特以問牛喘之意另施加倍之律閣吏雖曰仙吏亦不過下屬則其所私通於營吏所謂有何委折等句語有若道伯染指於其間剩餘者然是豈不寒心乎所謂報狀題辭亦萬萬不成說道伯之晩始陳疏予則曰此亦過於柔善矣鑄字價米則壬辰年間故重臣徐命膺以文衡例兼芸閣提擧以關西米萬石劃付本館取耗以用其名色之出蓋自是時而伊後自本閣仍爲取用矣今聞訾謷海伯之論亦多有之而以此疏本頒示八方則此何等羞恥事也至於壯勇營則當初設置之意何如而今則正如昔日宮房各衙門樣子多少辭說固不害爲他山之石因此而營屬輩皆知十分畏愼則亦大有益矣蓋其設置之時擧措旣不張大故浮議亦無由而生今則頭緖稍成錢穀亦皆散在諸道一有經營人輒指議故此時得謗最爲容易如關西穀二十邑之外加劃八邑者莫非由於監司提調不善擧行之致而如此如彼之際自然爲弊矣秉模曰旣有當該閣臣而原疏中謂之一二未經事者似爽實矣上曰此則宛轉爲說而然也近來士夫間風習日卑殆無餘地大抵朝廷之所尊實在於廟堂而上自公卿下至百執事皆能各惜其身不欲自卑則朝廷可以太平矣今人之愛惜爵祿者滔滔皆是有如飢者之易食渴者之易飮故束之以法反若無難而人必有輕爵祿之心然後風習可以不卑以今模樣若不至於愈益卑下則猶可幸矣秉模曰士夫風習之使不至於卑下亦係導率之如何陶鑄鎔化豈不在於造化之爐鞴耶上曰雖以工師言之許多器用何能一一陶成乎於其指揮衆匠之中擇其善者久任責成則可有成效矣近日則私意橫流公道不立人材眇然之中又不能隨才甄拔用路益窄人多受病其亦難矣左相所謂擧直邊過錯枉邊不足者其言甚好大抵知仁勇三者無勇則不成知仁而如司馬光所言仁明武三德無武則仁明亦無以行焉擧直則亦豈無勇武工夫而錯枉之政尤資勇武聖王之道必以不殺爲心神武爲用心之爲德則不殺之仁也做之事爲則神武之勇也仁固大矣而亦必待勇武而後始行焉雖以四時言之收斂之功專屬於秋令而四時之中各有收斂春爲發散之時而春夏承接之機亦必有收斂底意思夏爲長養之節而亦必收斂其氣然後爲秋故風雨凄涼天氣森烈溫和之氣變爲肅殺而爲夏秋之交焉及夫萬品歸宿各正性命則造化之功偏在此時而爲秋冬之交至於冬春之交則三陽回泰百彙昭蘇貞則復元一氣藹然蓋以造化用力分數言之春夏之交爲難夏秋秋冬之交爲尤難而冬春之交翕久而發生意流通無爲而成其機甚易此亦可見仁之爲用必待勇武而後乃易爲力者矣雖在事親定省之際亦必有勇武工夫然後可以一心匪解朝夕做去而天道之悠久不息人道之純亦不已其用力處亦莫非勇武之事今人則威武不足柔善太勝外柔內剛者尙云未見予不欲誣一世而搢紳法從之外亦或有其人乎秉模曰東方之人本自仁善矣上曰向聞回還使臣之言彼國出征時調發三千兵於黑龍衛而其不得與役者莫不擊劍悲歌忼慨流涕云豈有如此精兵乎此所謂北方之强耳秉模曰伯者之民驩虞如也彼雖與中華有異而可謂伯者之民矣上曰俄以用路之甚窄有下敎而近來趨向何如賞罰何如有規模然後方可以有依據無規模之世將何所依據乎予於用舍之際夫豈有偏係激成之理而今之人所以醉生而夢死者實不知趨向之故也以駔儈之心挾龍斷之術妄相忖度一皆反觀今日登庸之人不以爲眞箇登庸屛逐之人不以爲眞箇屛逐世道朝象之所以一切如此者是果孰爲而孰病之也年前吳翼煥疏中將取姑與之說金奉朝賀心常切痛予則以爲此專由於規模之不立趨向之不正若先立規模明正趨向則何患民志之不壹世敎之不靖乎岳武穆之言曰文臣不愛錢武臣不惜死天下太平近來特以內重外輕之意如箕藩重任尙皆以亞卿差送今番廟薦之首擬冢宰寧不慨然時任冢宰則雖以大司馬之重任而不得通擬方伯雖重比之大司馬不啻輕矣而今此廟擬與向來亞卿中擬望之例大相逕庭平日委任之大臣其規模一切反是其外銓官之行政亦皆較量寡多專尙朋比今日朝廷尙可曰有規模乎無論東西南北之人若有樸愚鯁直端惠慈良一節之可取者另加留意於擧錯之政然後規模可立而近來事全沒規模如是之故往往受侮不少不亦爲朝廷之恥乎海西詳定一事革其弊充其代之方已有講究之命姑俟後日之稟處而故相臣鄭弘淳爲惠堂時詳定外一不犯用近所謂市直成冊者自方伯時已爲此損體貽羞之事幸其刁蹬欲取剩利此雖非朝廷之所與知豈非當禁處乎左相嘗言量田雖好以損上之政行之則民以爲幸以損下之政行之則民皆呼冤其言果好矣今此市直之成冊專出於利己病民則其爲羞恥又何如也大抵今日穀簿比之二十年前初不加多而民受其害者以其有盡分之弊也盡分也故受穀甚多不能均分而賑資旣乏留庫盡空不虞之費姑捨嗣歲之資不敷今若多作三司穀申明半留之法以爲一定之規則未必不爲養廉之道矣所謂償債穀名若以列邑之分定者移送營閫近處則以其近於營閫而其爲弊尙可以易知而易救予則以爲與其列邑齊民之一皆受困無寧貽弊於營閫近民矣深居九重不知外事而如湖南結役之弊誠如所聞則此豈一時可置者耶其弊非但卜定之甚重如京邸價之類亦皆太過而如此云此亦由於爲道伯者顧護營屬不能禁戢而然莫非羞恥事湖南之民安得不受病乎秉模曰雖以淳昌事言之以紙地之故而請得還穀云該邑穀簿本甚夥然而又加以三千包則必有其弊矣上曰我東紙品本自有名而見今民生困悴財用罄竭惟此紙地一事若皆用白紙白綿紙而其他各色一倂罷去則似好矣古則官誥紙品亦不甚厚近來吏兵曹所入於望筒紙者比前過好若依前用以白紙則慣熟之俗見必以爲如何矣見今生民一事二事受困此多方在倒懸塗炭之中而還上身役亦能如期上納爲民者不亦可嘉乎唯我列聖朝家法不愧大布大帛予所遵承而今則侈汰日盛是亦予自反之一端大抵一言以蔽之曰無紀綱如今番使行時紬緞書冊之無難犯禁至於現捉紀綱如此所以朝廷之不尊也秉模曰濟牧啓本紙前甚麤劣而近用好品若因興利除害而然則好矣不然則亦豈無弊端乎秉模曰陞補之逐朔設行本非難事而今年尙未一設云極爲未安在外大司成遞改待其差代卽令設行何如上曰依爲之出擧條上曰左相近無所愼耶秉模曰向者筵敎以後惶蹙感激不知攸措云矣上曰卿則就座諸宰中如有奏事者進前可也心泰曰近來緝盜之政去益解弛名以捕廳京外賊情茫未得聞言念法意萬萬疎漏故各道兵使都聚道內各鎭營捉賊數爻每朔末報于京廳之意筵稟出擧條行會者槪出於京外之相須相關而近接回牒則嶺南右兵使外俱以移文成送有若相抗者然大抵節度使自是二品之職京各司雖或有通關之例至於京捕廳卽八路都討捕而且以權設衙門崇品以下無礙除拜秩視節度本自逈異則諸道兵使之以回移爲之有違內外輕重之義宜乎一番定式俾知緝盜所重而事關體例恐不可率爾定奪下詢大臣處之何如上曰大臣之意何如秉模曰雖無法式之可據或牒或否事涉不一依所奏施行恐無所妨矣上曰依爲之出擧條上曰捕廳未知創自何時文獻備考大典通編俱未載錄矣若是兼節度使則文移捕廳之時當用何例乎秉模曰此則當爲互關矣上曰營將卽戢捕之任而此是殺人不償命之衙門其在重人命之道固宜十分愼揀而近來則每用無勢未經事之人反不如虞候之擇擬朝家用人雖不當專取地閥而若以威望彈壓則似稍勝矣況其廩祿不厚未必不役心於戢捕之外此亦生民受困之一端苟不擇擬則其弊亦當如何哉且所謂鎭卒輩莫不頑虐其所以戢捕反類於以暴易暴此亦豈無其弊耶秉模曰鎭卒輩之名爲戢捕而陰相締通賊徒正如邪學之自有線絡之相關者矣上曰邪學近則消滅云耶年前洪樂安之攻斥邪學也自其未釋褐前已有對策之盛言者其言則果可謂至正殆若師直之爲壯亦可謂出於苦心矣當此正學榛蕪邪說橫流之時固宜擢拔而向後一事乃在於朝家欲用左相之時其意欲與朝廷用舍相反者此豈無慫慂而然所以伊時之另加嚴斥而今則經年閱歲罰亦已施雖不必永枳當時處分之本意則果有在矣來後雖或別有事端樂安則必不以邪學爲罪此則樂安之幸也上曰臺諫有入來者乎使之入侍錫祜承命出傳與持平鄭繼忠偕入進伏繼忠曰諫院不備只奏府啓矣上曰只擧末端可也繼忠曰請寢李汝節定配之命更令王府嚴覈取服施以當律措辭見上上曰不允上曰高城倅之代今日政以準朔縣令縣監中移擬其代下番別兼春秋使之擬入以爲將老榮養之地好矣上曰海西穀簿前伯李泰永知之而償債穀則本是勅需錢四萬兩徐邁修爲道伯時其所蕩債爲三萬五千兩以其餘五千兩分定各邑立本取息而立本之法尤極駭然春給二兩秋斂三兩至於翌春又給二兩息上生息必欲充元數而後已如是之際其爲海民切骨之冤如何哉若以現在之數屬之勅穀半留半分其餘則一竝蕩減果何如耶疏中諸條卿與曾經道伯人細加消詳從後稟處可也仍命退諸臣以次退出